A4-0312/98

Ψήφισμα σχετικά με την ανακοίνωση της Επιτροπής προς το Συμβούλιο με θέμα «Η Ευρωπαϊκή Ένωση και το Χονγκ Κονγκ : μετά το 1997" (COM(97)0171 - C4-0214/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο με θέμα «Η Ευρωπαϊκή Ένωση και το Χονγκ Κονγκ : μετά το 1997" (COM(97)0171 - C4-0214/97),

- έχοντας υπόψη το ψήφισμά του της 12ης Ιουνίου 1997 σχετικά με την ανακοίνωση της Επιτροπής για μια μακροπρόθεσμη πολιτική για τις σχέσεις Κίνας-Ευρώπης (COM(95)0279 - C4-0288/95) ((ΕΕ C 200, της 30.6.1997, σελ. 158)),

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τη γνωμοδότηση της Επιτροπής Εξωτερικών Οικονομικών Σχέσεων (A4-0312/98),

Α. λαμβάνοντας υπόψη ότι η κυριαρχία επί του Χονγκ Κονγκ μεταβιβάστηκε την 1η Ιουλίου 1997 από το Ηνωμένο Βασίλειο στη Λαϊκή Δημοκρατία της Κίνας,

Β. λαμβάνοντας υπόψη ότι η κοινή σινο-βρετανική διακήρυξη του 1984 και ο Βασικός Νόμος του 1990 εγγυώνται ότι ύστερα από την εν λόγω μεταφορά κυριαρχίας, το προηγούμενο καπιταλιστικό σύστημα και ο τρόπος ζωής θα παραμείνουν αμετάβλητα για περίοδο 50 ετών,

Γ. επισημαίνοντας με ικανοποίηση ότι η κυβέρνηση της Ειδικής Διοικητικής Περιφέρειας (ΕΔΠ) του Χονγκ Κονγκ κυβερνά την περιφέρεια ασκώντας την εξουσία της σε όλους τους τομείς για τους οποίους είναι υπεύθυνη δυνάμει του Βασικού Νόμου, δηλαδή για όλα τα ζητήματα εκτός από τις εξωτερικές υποθέσεις και την άμυνα, χωρίς καμία εμφανή παρέμβαση εκ μέρους της κυβέρνησης της Λαϊκής Δημοκρατίας της Κίνας,

Δ. λαμβάνοντας ωστόσο υπόψη ότι η διατήρηση στην πράξη των δικαιωμάτων και ελευθεριών του λαού του Χονγκ Κονγκ στο πλαίσιο της μεθόδου «μία χώρα, δύο συστήματα» πρέπει να υποστηρίζεται από το σταθερό σεβασμό, εκ μέρους της κυβέρνησης της ΕΔΠ, για το κράτος δικαίου και από την εφαρμογή του κατά το γράμμα και το πνεύμα,

Ε. χαιρετίζοντας την πρόθεση της κυβέρνησης της ΕΔΠ να συντάξει τις εκθέσεις που οφείλει να υποβάλει δυνάμει του Διεθνούς Συμφώνου για τα Αστικά και Πολιτικά Δικαιώματα (ICCPR) και του Διεθνούς Συμφώνου για τα Οικονομικά, Κοινωνικά και Πολιτισμικά Δικαιώματα (ICESCR), οι διατάξεις των οποίων παραμένουν σε ισχύ στο Χονγκ Κονγκ όπως τις εγγυάται ο Βασικός Νόμος, καθώς και τη δέσμευση της Λαϊκής Δημοκρατίας της Κίνας να υποβάλει τις εν λόγω εκθέσεις στην Επιτροπή Ανθρωπίνων Δικαιωμάτων των Ηνωμένων Εθνών και την Επιτροπή των Ηνωμένων Εθνών για τα Οικονομικά, Κοινωνικά και Πολιτιστικά δικαιώματα, αντίστοιχα,

ΣΤ. χαιρετίζοντας το γεγονός ότι οι φόβοι για το ενδεχόμενο σημαντικής εξάπλωσης της διαφθοράς δεν επαληθεύτηκαν, σύμφωνα με τα πορίσματα της ανεξάρτητης επιτροπής εναντίον της διαφθοράς, και χαιρετίζοντας τον εν λόγω φορέα για την αποτελεσματικότητα με την οποία διεξήγαγε το έργο του,

Ζ. εκφράζοντας τη λύπη του για την απόφαση της κυβέρνησης της Λαϊκής Δημοκρατίας της Κίνας, να καταργήσει την 1η Ιουλίου 1997 το Νομοθετικό Συμβούλιο που είχε εκλεγεί το 1995 και να το αντικαταστήσει με ένα διορισμένο Προσωρινό Νομοθετικό Συμβούλιο, και υπενθυμίζοντας ότι έχει αρνηθεί να αποδεχθεί την νομιμότητα του Προσωρινού Νομοθετικού Συμβουλίου,

Η. χαιρετίζοντας την ταχεία διοργάνωση εκλογών εκ μέρους της κυβέρνησης της ΕΔΠ του Χονγκ Κονγκ οι οποίες διεξήχθησαν στις 24 Μαΐου 1998, από τις οποίες εξελέγη ένα νόμιμο Νομοθετικό Συμβούλιο που ανέλαβε τα καθήκοντά του τον Ιούλιο του 1998 αντικαθιστώντας το Προσωρινό Νομοθετικό Συμβούλιο[semigr ] εκφράζοντας ωστόσο τη λύπη του διότι τούτο σημαίνει ότι επί ένα χρόνο μετά τη μεταφορά της κυριαρχίας δεν υπήρχε νόμιμη νομοθετική αρχή,

Θ. υπενθυμίζοντας ότι ο Βασικός Νόμος ορίζει σταδιακή αύξηση του αριθμού βουλευτών που εκλέγονται από γεωγραφικές εκλογικές περιφέρειες με άμεσες εκλογές έως ότου να γίνει ίσος με τον αριθμό των βουλευτών που εκλέγονται από λειτουργικές εκλογικές περιφέρειες στο Τρίτο Νομοθετικό Συμβούλιο, η θητεία του οποίου θα εκπνεύσει το 2008,

Ι. υπογραμμίζοντας ωστόσο ότι ο Βασικός Νόμος ορίζει ότι απώτερος στόχος είναι όλα τα μέλη του Νομοθετικού Συμβουλίου να εκλέγονται με καθολική ψηφοφορία και υπογραμμίζοντας ότι η πολιτική και οικονομική εξέλιξη του Χονγκ Κονγκ δεν είναι δυνατόν να ενισχυθούν παρά μόνο εάν εξασφαλισθεί ότι οι εκλογές του 2008 θα είναι απόλυτα δημοκρατικές,

1. εκφράζει τη λύπη του διότι το περίπλοκο και όχι απολύτως δημοκρατικό εκλογικό σύστημα που εφαρμόστηκε στις εκλογές του 1995, διατηρήθηκε με περαιτέρω περιορισμούς στο δικαίωμα της ψήφου, με αποτέλεσμα τα δημοκρατικά κόμματα να λάβουν το ένα μόνο τρίτο των εδρών του Νομοθετικού Συμβουλίου παρά το γεγονός ότι είχαν κερδίσει σαφή πλειοψηφία της λαϊκής ψήφου,

2. εκφράζει την ικανοποίησή του διότι, παρά το γεγονός αυτό, οι εκλογείς του Χονγκ Κονγκ απέδειξαν το ενδιαφέρον τους για τη δημοκρατία συμμετέχοντας στις εκλογές σε ποσοστό 53,3%, που ααντιπροσωπεύει 1,49 εκατομμύρια εκλογείς, δηλ. αύξηση κατά 50% από τον αριθμό των εκλογέων που έλαβαν μέρος στις εκλογές του 1995[semigr ]

3. επισημαίνει ότι, ενώ ο Βασικός Νόμος προβλέπει ότι η Κεντρική Λαϊκή Κυβέρνηση διορίζει τον Διοικητή (Chief Executive), αναφέρει επίσης, κάπως ακατανόητα, ότι απώτατος στόχος είναι η εκλογή του Διοικητή με καθολική ψηφοφορία κατόπιν συγκροτήσεως μιας ευρέως αντιπροσωπευτικής επιτροπής ορισμού σύμφωνα με δημοκρατικές διαδικασίες, καλεί δε να εξετασθεί προσεκτικά το ενδεχόμενο καθιέρωσης ενός συστήματος εκλογής του Διοικητή, άμεσης ή έμμεσης, στο τέλος των δύο πρώτων θητειών το 2007[semigr ]

4. επισημαίνει ότι ο Βασικός Νόμος, ο οποίος προβλέπει ότι τα μέλη του Εκτελεστικού Συμβουλίου διορίζονται από τον Διοικητή, επιτρέπει στον Κυβερνήτη να επιλέγει μέλη του Νομοθετικού Συμβουλίου ως μέλη του Εκτελεστικού Συμβουλίου, και ζητεί επιμόνως παρόμοιοι διορισμοί να αποτελέσουν τον κανόνα, ιδιαίτερα όταν ολόκληρο το Νομοθετικό Συμβούλιο θα εκλέγεται άμεσα και με δημοκρατικό τρόπο[semigr ]

5. επισημαίνει ότι οι 36 αντιπρόσωποι του Χονγκ Κονγκ στο Εθνικό Λαϊκό Συμβούλιο έχουν σημαντική θέση, που ενισχύεται από το γεγονός ότι κάθε τροποποίηση του Βασικού Νόμου απαιτεί την έγκριση των δύο τρίτων από αυτούς και ότι είναι επίσης εξ ορισμού μέλη της Εκλογικής Επιτροπής της ΕΔΠ[semigr ]

6. εκφράζει κατά συνέπεια τη λύπη του διότι αυτοί οι 36 αντιπρόσωποι διορίστηκαν από Επιτροπή Επιλογής με όχι διαφανή τρόπο και διότι αποκλείστηκαν εντελώς τα μέλη του Δημοκρατικού Κόμματος, δηλαδή του κόμματος που έλαβε με μεγάλη διαφορά το μεγαλύτερο αριθμό άμεσων ψήφων στις γεωγραφικές εκλογικές περιφέρειες κατά το 1995 και το 1998[semigr ]

7. επισύρει την προσοχή στην ανησυχία της κοινής γνώμης σχετικά με την ελευθερία έκφρασης, όπως μαρτυρείται από πολυάριθμες διαμαρτυρίες μετά την επίθεση που πραγματοποίησε εναντίον της ανεξαρτησίας του δημόσιου ραδιοσταθμού RTHK στο Πεκίνο ένα μέλος της Κινεζικής Λαϊκής Πολιτικής Συμβουλευτικής Επιτροπής από το Χονγκ Κονγκ[semigr ] επισημαίνοντας ωστόσο ότι η επίθεση αυτή καταδικάστηκε από την ηγεσία τόσο της ηπειρωτικής Κίνας όσο και του Χονγκ Κονγκ[semigr ]

8. καλεί την κυβέρνηση του Χονγκ Κονγκ, όταν θεσπίζει νόμους δυνάμει του άρθρου 23 του Βασικού Νόμου οι οποίοι θα απαγορεύουν κάθε προδοτική, αποσχιστική, στασιαστική και ανατρεπτική δράση εναντίον της Κεντρικής Λαϊκής Κυβέρνησης, να εξασφαλίζει ότι δεν πρόκειται να παραβιάζουν κατά κανένα τρόπο τις διατάξεις του Συμφώνου ICCPR[semigr ]

9. επαναλαμβάνει την προσήλωσή του στη διατήρηση του κράτους δικαίου και της ανεξαρτησίας της δικαστικής αρχής στο Χονγκ Κονγκ και εκφράζει την ανησυχία του για δικαστικές αποφάσεις σχετικά με τη νομιμότητα του Προσωρινού Νομοθετικού Συμβουλίου και το δικαίωμα διαμονής παιδιών από την ηπειρωτική Κίνα που ένας γονέας τους είναι πολίτης Χονγκ Κονγκ, για τα όρια που έχουν τεθεί στον αριθμό των αλλοδαπών δικαστών οι οποίοι δύνανται να συμμετάσχουν στο Ανώτατο Δικαστήριο, σχετικά με το διάταγμα περί προσαρμογής των νόμων (ερμηνευτικές διατάξεις), καθώς και σχετικά με τη μη δίωξη εναντίον του Xinhua (του Πρακτορίου Ειδήσεων Νέα Κίνα) για τη μη συμμόρφωσή του με τις διατάξεις της Εγκυκλίου περί (προστασίας των) προσωπικών δεδομένων, καθώς και όλων όσοι κατά τα φαινόμενα εμπλέκονται στην υπόθεση διαφθοράς σχετικά με την εφημερίδα Hong Kong Standard[semigr ]

10. καλεί την κυβέρνηση της ΕΔΠ του Χονγκ Κονγκ να χορηγήσει μόνιμη διαμονή και δικαίωμα διαμονής σε όλους τους σημερινούς μόνιμους κατοίκους του Χονγκ Κονγκ οι οποίοι έχουν αποκτήσει ξένα διαβατήρια[semigr ]

11. καλεί όλα τα κράτη μέλη να χορηγήσουν είσοδο χωρίς θεώρηση διαβατηρίου στους κατόχους διαβατηρίων της ΕΔΠ του Χονγκ Κονγκ και στα 3 εκατομμύρια κατοίκων του Χονγκ Κονγκ που κατέχουν βρετανικό διαβατήριο υπερπόντιου υπηκόου, ένα μέτρο το οποίο θα βοηθήσει σημαντικά τη διατήρηση του τρόπου ζωής του Χονγκ Κονγκ, και εκφράζει την ανησυχία του μήπως η άρνηση από ένα και μόνο μέλος του Συμφώνου του Σένγκεν να προβεί στην παραπάνω ενέργεια έχει ως ουσιαστικό αποτέλεσμα να μην επιτραπεί στους εν λόγω κατόχους διαβατηρίων η χωρίς θεώρηση πρόσβαση σε 13 από τα κράτη μέλη της Ευρωπαϊκής Ένωσης[semigr ]

12. θεωρεί ότι η Ευρωπαϊκή Ένωση πρέπει να υποστηρίξει πλήρως τη διεθνή αυτονομία του Χονγκ Κονγκ στον οικονομικό, εμπορικό, οικονομικό και νομισματικό, επικοινωνιακό, τουριστικό, πολιτιστικό και αθλητικό τομέα, και την αυτονομία του ως ιδιαίτερης τελωνειακής επικράτειας, και παροτρύνει τη στενή συνεργασία με το Χονγκ Κονγκ με την ιδιότητα του εταίρου στο πλαίσιο του ΠΟΕ[semigr ]

13. καλεί για συνεργασία με το Χονγκ Κονγκ σε όλους αυτούς τους τομείς και σε ποικίλα επίπεδα προκειμένου να τονωθούν οι σχέσεις της ΕΕ με το Χονγκ Κονγκ και για την ενίσχυση του ζωτικού ρόλου του ως κέντρου των υπερπόντιων επιχειρηματικών δραστηριοτήτων της Κίνας[semigr ]

14. καλεί την Επιτροπή και το Συμβούλιο να παρακολουθούν εκ του σύνεγγυς τη δημοσιονομική και οικονομική αυτονομία της ΕΔΠ, μεταξύ άλλων τη διατήρηση των κανόνων του παιχνιδιού για τις επιχειρήσεις, την απόλυτη αντικειμενικότητα στην κατακύρωση συμβάσεων και αδειών εκμετάλλευσης, και τη χρηματοοικονομική σταθερότητα της αγοράς του Χονγκ Κονγκ[semigr ]

15. καλεί τις ευρωπαϊκές εταιρείες που λειτουργούν στο Χονγκ Κονγκ και στην Κίνα μέσω του Χονγκ Κονγκ να τηρούν τους βασικούς εργασιακούς κανόνες της ΔΟΕ και ζητεί από την Επιτροπή να παρακολουθεί την εν λόγω συμμόρφωση[semigr ]

16. χαιρετίζει την πρόθεση της Επιτροπής να εκπονεί ετήσιες εκθέσεις για τις πολιτικές και οικονομικές εξελίξεις στο Χονγκ Κονγκ, η πρώτη από τις οποίες αναμφιβόλως θα ασχοληθεί ιδιαίτερα με τα ζητήματα που τίθενται στο παρόν ψήφισμα[semigr ]

17. θεωρεί ότι το Γραφείο της Επιτροπής στο Χονγκ Κονγκ πρέπει να είναι σε θέση να διαδραματίζει ουσιαστικό ρόλο τόσο σε σχέση με την εκπόνηση της εν λόγω ετήσιας έκθεσης, αλλά και γενικότερα στην ενίσχυση των δεσμών μεταξύ Χονγκ Κονγκ και Ευρωπαϊκής Ένωσης[semigr ] ως εκ τούτου, ζητεί τη σημαντική αύξηση του προσωπικού του και των άλλων πόρων του[semigr ]

18. ζητεί τη σύναψη στενών σχέσεων μεταξύ του Ευρωπαϊκού Κοινοβουλίου και του Νομοθετικού Συμβουλίου της ΕΔΠ του Χονγκ Κονγκ[semigr ]

19. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, ην κυβέρνηση της Λαϊκής Δημοκρατίας της Κίνας και την κυβέρνηση της Ειδικής Διοικητικής Περιφέρειας του Χονγκ Κονγκ.